El Govern d’Espanya concedeix 23.240.617,17 € a Manises per a la reconstrucció després de la DANA
07 de febrer de 2025

· L’alcalde de Manises i el comissionat del Govern per a la reconstrucció visiten la zona afectada al riu Túria

Manises, 7 de febrer de 2025.- El Govern d'Espanya ha concedit 23.240.617,17 euros a l'Ajuntament de Manises per a reconstruir els danys causats per la DANA del 29 d’octubre de 2024 a l’espai públic i infraestructures de titularitat municipal, mitjançant la concessió directa del finançament de les obres de reparació o restitució d’instal·lacions, béns i serveis que són competència de l’Ajuntament.

L’alcalde de Manises, Javier Mansilla, ha manifestat que "des de l’Ajuntament de Manises valorem molt l’esforç i la implicació del Govern d’Espanya per a la reconstrucció de les zones afectades de Manises per la DANA, amb un gran impacte en les infraestructures municipals al voltant del parc natural del Túria, zona essencial i pulmó verd per a la nostra ciutat".

El gros de les despeses, més de la meitat, estan destinades a la neteja de llit del riu Túria, que s’ha valorat en 16 milions d’euros al seu pas pel terme municipal de Manises, uns treballs que es realitzaran de manera coordinada entre diferents administracions i condicionada a les particularitats del parc natural del Túria.

La reconstrucció després de la DANA inclou els treballs del mur del polígon El Barranquet, que tenen un cost d’1,2 milions d’euros, i el col·lector nord per a l’evacuació d’aigües pluvials, amb una valoració estimada de 300.000 euros. També es rehabilitaran els camins d’accés al riu Túria, amb un cost aproximat de 600.000 euros.

Per altra banda, la reparació dels passos inferiors a l’autovia A-7 costarà uns 695.000 euros i el pont Camí d’Aldaia, 651.800 euros. Mentre que la regeneració de l’àrea recreativa de La Presa suposarà una despesa de 500.000 euros, l’adequació dels carrers en la mateixa urbanització costarà 150.000 euros.

Finalment, pel que fa a la restauració de camins rurals, es contemplen les tasques al camí Tercera Escala i als ponts de fusta que uneixen ambdós costats del riu Túria, per un valor estimat de 395.000 euros; al camí Assut de la Séquia de Mislata, per un import de 150.000 euros, i al camí Mas de Febo fins al barri de Sant Francesc, per 130.000 euros.

Reunió i visita a la zona afectada al riu Túria

L'alcalde de Manises, Javier Mansilla, s’ha reunit aquest dijous amb el Comissionat del Govern d’Espanya per a la reconstrucció després de la DANA, José María Ángel, junt amb altres regidors de l’Ajuntament de Manises i personal tècnic d’ambdues administracions, per a abordar concrecions sobre la reconstrucció d’infraestructures de titularitat municipal de Manises amb fons del Govern central. Després, han realitzat una visita a la zona afectada al riu Túria, ja que la major part dels danys corresponen a aquesta àrea del terme municipal, on s’actuarà majoritàriament.

En la reunió, també s’ha exposat al comissionat, José María Ángel, com ha reaccionat l’Ajuntament de Manises després de la catàstrofe, amb la creació d’un comité per al seguiment de la reconstrucció després de la DANA. Aquest comité es reuneix totes les setmanes, una o dues vegades, fent un control exhaustiu de l'evolució de la situació, amb representació política i tècnica de les àrees d’Urbanisme, Serveis Socials, Promoció Econòmica, Medi Ambient i l’Oficina d’Atenció a la Ciutadania (OAC).